Julia Volkova

**Julia Olegovna Volkova** (; Mosku, Errusiako SESF, SESB, ), **Julia Volkova** () soilez ezagunagoa, errusiar abeslari, musikagile eta pianista da. t.A.T.u. musika taldeko bi kidetako bat izan zen hamaika urtez, 1999tik 2010era, eta honi esker ospe handia eskuratu zuen nazioartean. Abesti entzutetsu eta polemika bizien ondorioz, taldeak munduko musika zerrendetako postu gorenak lortu zituen 2000ko hamarkada hasieran, eta 2014 arte, guztira, 15 milioi disko baino gehiago saldu zituzten. *200 km/h in the Wrong Lane* albuma, esaterako, neskek soilik osatutako talde batek argitaratu duen album salduenetakoen zerrendako lehenengo postuetan dago. 2003an, gainera, abeslariak Errusiaren ordezkariak izan ziren Eurovision Lehiaketan; hirugarren postua lortu zuten, irabazletik hiru puntura, eta beste behin, gatazka handia sortu zen abeslarien eta puntuazioen inguruan. Azken urteotan bakarlari bideari ekin dio, eta berriki Errusian ezagunak egin diren hainbat abesti kaleratu ditu.

Abeslariaren ibilbidea bere ahots berezi eta hauskorrak markatu du hasieratik. t.A.T.u. taldearen lehenengo album arrakastatsuetan, nota altu eta oihu garbiak izan ziren abestien bereizgarri eta berritasun nagusiak; dena den, 2003. urtean eztarriak arazoak ematen hasi zitzaion. Grabaketa berrietan, Juliak ahotsa komeni zena baino gehiago behartu zuen nota altuenetara iristeko. Garrasi etengabeek kistea eragin zioten hots-kordetan, eta horrek abeslariaren ahotsa marrantatu zuen. Medikuek aurreneko ebakuntza egin zioten orduan, kistea kendu, eta hainbat injekzio eman zizkioten Eurovisionen ahotsa berreskuratu ahal izateko. Dena den, ordutik, arazo gehiago eman dizkio eztarriak eta tratamendu ugari jaso behar izan ditu.

## Biografia 
### Hastapenak 
Julia Olegovna Volkova 1985eko otsailaren 20ean jaio zen Moskun, erdi mailako klaseko familia batean. Ama, Larissa Volkova, ile-apaintzailea eta estetizista da eta aita, aldiz, Oleg Volkov, enpresaria. Sei urte zituela, gurasoek irakaslea zen bizilagunarengana eraman zuten musika ikasketak has zitzan; hala ere, maisua erabat harritu ostean, zazpi urterekin musika eskolara bidaltzea erabaki zuten. Bertan, abesten eta pianoa jotzen ikasteari ekin zion Julia Volkovak. Musika eskolan ere gailendu eta graduatu ostean, bederatzi urterekin haurrentzako Neposedy errusiar musika taldean sartzea lortu zuen "Oi, to ne vetxer" folk kantari esker; han, beste hainbat artista txikiren artean, etorkizunean t.A.T.u. taldeko kide izango zuen Lena Katina abeslaria ezagutu zuen. Lena Neposedyn Julia baino urtebete beranduago sartu bazen ere, berehala lagun egin ziren.

Hamaika urte baino ez zituela, Julia Volkovak oinarrizko eskola utzi zuen eta, irakasleen aholkua jarraituz, gurasoek talentu artistikoa bultzatzen duen eskola batean izena eman zuten. Bi urteren buruan, iragarkietan parte hartzen hasi zen eta hamahiru urterekin *Jeralax* izeneko komediazko telebista programan agertu zen. Bost urteko klase, entsegu eta ekitaldi ugariren ondoren, Julia Volkova Neposedy taldean graduatu zen. Beranduago, t.A.T.u. taldean zegoenean, Neposedytik portaera txar onartezinaren ondorioz kanporatua izan zela zabaldu zen; dena den, bai haurrentzako musika taldeak, baita Julia Volkovak berak ere, zurrumurru hau gezurtatu dute.

Ivan Xapovalov eta Alexander Voitinski ekoizleek Errusian abian jarri behar zuten musika egitasmoak erakarrita, Juliak entzuketa probetara aurkeztea erabaki zuen hurrengo urtean. Hasiera batean hautatua Lena Katina bakarrik izan zen; dena dela, proiektuan zer edo zer falta zelakoan, Xapovalovek eta Voitinskik bigarren aukeraketa fasean Julia batu zuten 1998. urtean. Orduan, abeslariak gaur egun duen itxura bereizgarria hartu zuen, bere ile hori luzea moztu eta belztu egin zuen. t.A.T.u. musika taldearen sorrera izan zen.

Azken abestia kaleratu ostean, 2001. urteko udan, t.A.T.u. taldeak ingelesezko lehen albuma grabatzeari ekin zion. Juliak garai hartan ingelesa ez zekienez, irakasle baten beharra izan zuen abestietako letrak ikasi eta beharrezko ahoskera lortzeko.

#### Nazioarteko arrakasta: 2002-2003 
Disko berriko lehenengo arrakastak argitaratu aurretik, errusiar gizartea beste behin asaldatu zuen polemika bat piztu zuten abeslariek 2002. urtean. "Prostye Dvizhenia" ("Mugimendu Soilak") laugarren kanta kaleratu zuten maiatzean, gaitzetsia izan zen bideokliparekin batera. Bertan, Julia Volkova, orduan hamazazpi urte baino ez zituela, bainuontzi baten barruan agertzen da eta bideokamerak bere aurpegiaren lehen planoa hartzen du abeslaria masturbatzen ari den bitartean. Zentsurarik gabeko ikus-entzunezkoan, gainera, Juliaren bularrak azaltzen dira agerian. Horrek aurreko urtean izandako pederastia eta gehiegizko lizunkeria akusazioen kondarrak berpiztu zituen.
175px|ezkerrera|thumb|Julia 2003ko kontzertuan.
Polemikak polemika, 2002. urteko abenduaren 10an, *200 Po Vstretxnoi* diskaren ingelesezko kidea argitaratu zen: *200 km/h in the Wrong Lane*. Disko honek, Ekialdeko Europan ez ezik, erabateko arrakasta izan zuen Europa mendebaldeko eta Ipar Ameriketako herrialdeetan ere, eta t.A.T.u. taldeari nazioarteko ospea ekarri zion albuma izan zen. Guztira, sei milioi kopia saldu zituzten eta albumak munduko merkatu nagusietako top 10ean sartzea lortu zuen. Abesti ospetsuenak "All the Things She Said" ("(neska) Hark Esandako Guztia"), "Not Gonna Get Us", "Show Me Love" ("Maitasuna Erakuts Nazazu") eta "How Soon Is Now?" ("Ze Goiz Da Orain?") The Smiths taldearen bertsioa izan ziren. 2003an, bestalde, diskoa promozionatzeko tourra jarri zuten martxan: "Show Me Love Tour". Besteak beste, Erresuma Batua, Alemania eta AEBetan izan ziren; azken honetan, *t.A.T.u.-ren anatomia* dokumentala grabatu zuten.

Promozio tourrean ere gatazkaren erdigune bilakatu ziren Julia eta Lena. Telebista kate desberdinetan eskaini zituzten gaueko elkarrizketetan lotsagabe eta zakar agertu ziren; besteak beste, abeslariek euren artean errusieraz hitz egiten zuten eta elkarrizketatzailearen galderei entzungor egiten zieten. Estatu Batuetako zenbait telebista kate pribatutan, gainera, elkarri musu ematea debekatu zieten; eta neskek, hala ere, zentsuraren aurka egin eta musu bustiak eman zituzten. Musika munduko neska gaiztotzat hartu zituzten. AEBetako tourrak iraun zuen bitartean, "Khui Voine!" ("Gerra Puta!") leloa zeraman kamiseta zuriak jantzi zituzten, orduan hasi zen Irakeko Gerraren aurka protesta egiteko. Horrek gaitzespena ekarri zuen amerikar gizartean eta elkarrizketa asko bertan behera gelditu ziren. Jimmy Kimmelen programan, adibidez, kamisetak janztea debekatu zitzaien eta abeslariak "Censored" ("Zentsuratuak") leloa zeraman elastikoarekin agertu eta aurkezleari berari eskuan esaldia idatzi zioten zuzeneko emanaldian. Polemika guztiekin batera, diskoaren salmentek goraka egin zuten eta urrezko, platinozko eta diamantezko diskoak lortu zituzten hainbat herrialdetan. Gainera, Industria Fonografikoaren Nazioarteko Federazioak errusierazko diskoaren milioi bat kopia saltzeagatik, Platinozko Saria eman zion taldeari. Saria lortu zuen lehen talde errusiarra izan zen.

Garai horretan, oraindik, euren sexualitateari buruzko kontua nahasia zebilen; alde batetik, elkarrizketa batzuetan etiketak ez zitzaizkiela gustatzen zioten, besteetan, aldiz, itxura baino ez zela. Azkenik, 2003. urtean eginiko elkarrizketa batean, abeslariek euren sexualitateari buruzko galderarik ez zutela erantzungo jakinarazi zuten. Dena den, *t.A.T.u.-ren anatomia* dokumentala argitaratu zenean eta ekoizleek eta abeslariek beranduago elkarren arteko harremana moztu zutenean, Juliak eta Lenak dena marketing hutsa izan zela onartu zuten. Juliak, hala ere, bisexuala dela esan du zenbait elkarrizketatan, eta gaztaroan neska bat baino gehiago maite izan zituela.

2003ko maiatzean t.A.T.u. taldeak Eurovision Abesti Lehiaketan partu hartu zuen. Foku eta mesfidantza guztien jomuga izan ziren abeslariak izendapenaren lehenengo egunetik; erabat zuzenean abestuko zuten lehenengo aldia izango zen eta, gainera, Juliaren eztarriak arazoak ematen hasi zen garaia izan zen. Estudioan grabatzen ari ziren abesti berrietan, Juliak ahotsa komeni zena baino gehiago behartzen zuen nota altuenetara iristeko. Garrasi eta oihu etengabeek kistea eragin zioten hots-kordetan, eta horrek Juliaren ahotsa marrantatu zuen. Medikuek ebakuntza egin, kistea kendu, eta hainbat injekzio eman zizkioten Eurovisionen ahotsa berreskuratu ahal izateko, baina ekitaldiko egunera arte hotsik ez ateratzea gomendatu zioten. Hala, taldeak ez zuen lehiaketako entseguetan parte hartu eta ikus-entzuleek txistuka hartu zituzten finalean. Azkenean, leihaketaren unean, Juliarena ez, Lenaren ahotsa eta desafineak izan ziren emanaldi kaskarraren erantzuleak. Dena den, aurkeztu zuten "Ne Ver, Ne Boisia" ("Ez Sinetsi, Ez Izutu") abestiak hirugarren postua lortu zuen, 164 puntu. 2003ko Eurovisioneko polemika, hain zuzen ere, puntuazioek ekarri zuten. t.A.T.u. taldeak musika zerrendetako lehen postua lortu zuen herrialdetako batean, Irlandan, telefono bidezko botoak zenbatzerakoan arazoak izan ziren, hala, irlandar botoak entseguetan izan ziren epaileek erabaki zituzten, eta Juliak eta Lenak entseguetan parte hartu ez zutenez, euren abestiak 0 puntu jaso zuen. Taldea lehenengo postutik, alegia, irabaztetik hiru puntura baino ez zen gelditu.
250px|eskuinera|thumb|Julia kontzertuan Novosibirskin (2006).

#### Aldaketa: 2003-2006 
Eurovisioneko porrotaren ondoren, taldeak hurrengo hilabeterako itzartuta zituen kontzertuak bertan behera utzi zituen; Alemanian, Rigan, Japonian. Juliaren ahotsa okerrera egiten ari zen eta eztarriko ebakutzaren ondoren, medikuak hainbat hilabeteko isiltasuna agindu zion. Hala ere, 2003. urteko MTV Movie Awards ekitaldian parte hartu zuten abeslariek, nahiz eta abestu beharrean, Juliak eta Lenak itxura egin zuten. Azkenean, Japoniako tourra hilabete batzuk beranduago burutu zuten.

2003. urteko amaieran, t.A.T.u. album berria prestatzen hasi zen. Era berean, grabazioaren hastapenetan, bigarren dokumentala filmatu zuten: *Podnebesnaia* (*Zerutiar*) izenekoa. Ikus-entzunezkoa 2004ko urtarrilaren eta martxoaren bitartean agertu zen errusiar telebistan, baina disko berria ez zen inoiz argitaratu; izan ere, Juliak eta Lenak Ivan Xapovalov ekoizle eta taldearen sortzailearekin hautsi zuten urtearen hasieran. Zurrumurru ugari izan ziren banantzearen inguruan. Abeslariek interes falta egotzi zioten Xapovalovi eta grabatzen ari ziren abesti berriak txarrak eta balio gabeak zirela gaineratu zuten. Badirudi Juliaren bigarren haurnaldiak ere garrantzi handia izan zuela erabaki horretan; aurreko urtean, Julia abortu-klinika batetik ateratzen harrapatu zuten kazetariek eta *t.A.T.u.-ren anatomia* dokumentalean abortu bat izan zuela iradoki zuen. Prentsak Xapovalovek haurdunaldia bertan behera uztera derrigortu zuela zabaldu zuen, baina ez ekoizleak, ezta abeslariak ere, ez dute honi buruzko adierazpenik egin.

2007ko irailaren 12an, *Truth: Live in St. Petersburg* izeneko DVDa argitaratu zuten, San Petersburgon aurreko urtean eman zuten zuzeneko kontzertua dakarren bideoa.

#### Amaiera: 2007-2010, 2014 
Urtearen bukaeran, Juliak bere bigarren semea izan zuen, eta honekin batera, hirugarren albumeko lehen kanta kaleratu zuen: errusierazko "Bely Plastxik" eta ingelesezko "White Robe" ("Mantal zuria"). Brasil, Mexiko eta Ekialdeko Europako zenbait musika zerrendetan lehengo postua lortu zuen arren, abesti honen arrakasta oso xumea izan zen eta ez zen nahikoa izan 2008ko ekainaren 30ean kaleratu zen *Vesiolye Ulybki* (*Irribarre Zoriontsuak*) albuma goratzeko. Diskoak bakarkako beste hiru abesti utzi zituen: "220", "You and I" ("Zu eta Ni") eta "Snegopady" ("Elurteak"). 2008ko MTV Russia Music Awardsen MTVko Legenda saria jaso zuten abeslariek, baina t.A.T.u. taldearen proiektu berria porrota izan zen, ozta-ozta argitaratu zuten 2009an ingelesezko kidea: *Waste Management* (*Hondakinen Kudeaketa*); eta Juliaren eztarriak izan zuen beherakadarekin batera, musika taldearen ibilbidea ezbaian jarri zen.
170px|ezkerrera|thumb|Bacardi B-LIVEn (2008).
2009. urte hasieran bananduko ziren esamesa zabaltzen hasi zen. Abeslari bakoitzak bakarkako proiektuari ekin nahi zion, eta euren arteko harremana ere garrazten hasi zen. Publikoki eztenkadak bidaltzen zizkioten batak besteari; hala nola, Juliak eginiko ebakuntza estetikoen aurka agertu zen Lena, eta batak bestearen bakarkako bidea kritikatu zuen. Hala eta guztiz ere, maiatzean Errusian ospatu zen 2009ko Eurovision Lehiaketako lehenengo finalerdian "Not Gonna Get Us" eta "Ne Ver, Ne Boisia" kantak abestu zituzten, Errusiar Armadaren Abesbatzarekin batera. Azkenean, 2011. urteko martxoan, t.A.T.u.-k webgunean jakinarazi zuen taldea bertan behera gelditzen zela. Bi nesken arteko gatazkek eragin zuten haustura, eta bakoitzak bere bidea jarraituko zuela gaineratu zuten. Urte berean, 2008an grabatutako, Julia eta Lena bera agertzen diren eta Mischa Barton protagonista duen filma kaleratu zen, *You and I* izenekoa.

Azken emanaldia eskaini zutenetik hiru urte igaro ondoren, 2012ko abenduaren 11n, Lena eta Julia berriz elkartu eta Errumaniako "The Voice" programan elkarrekin abestu zuten. Hala ere, une horretan bat egitea ez zela posible adierazi zuten, abeslari bakoitza bere bakarlari proiektuan buru-belarri zebilela. Gainera, harremanik ez zutela ere adierazi zuten, aspaldiko laguntasuna bukatu zela, eta lan kontuengatik baino ez zutela hitz egiten aitortu zuten.

2013an hainbat kontzertu eman ostean, Sotxin ospatu ziren 2014ko Neguko Olinpiar Jokoen inaugurazio ekitaldian parte hartu zuten elkarrekin. Hala ere, harremana berriro garraztu zen eta aurkeztu behar zuten "Liubov V Kazhdom Mgnovenii / Love In Every Moment" ("Maitasuna Uneoro") abestiaren bideoa argitaratu zen arren, eszenak bereizita grabatu zituzten.
200px|thumb|Abeslaria 2008ko elkarrizketan.
### Bakarlari bidea 
*Waste Management* albuma kaleratu ostean, t.A.T.u. taldea bertan behera gelditzen zela adierazi zuten Juliak eta Lenak. Abeslari bakoitzak bere bakarkako proiektuari ekin nahi zion. Juliaren lehen abestiak "Rage" ("Amorrua") eta "Woman All The Way Down" ("Emakumea Barruraino") izan ziren, 2011. urtean Moskuko pub batean aurkeztu zituenak. Dena den, etorkizunean atera behar zen albumean ez zirela gehitu esan zuen abeslariak.

Ondoren, hainbat hilabete isilen ostean, "All Because Of You" ("Dena Zuregatik") eta "Sdvinu Mir" ("Mundua Aldatuko Dut") kaleratu zituen azaroaren 29an, eta abenduaren 2an, aldiz, abesti hauen bideoklipa ere argitaratu zuen. Abestiak ez zuen arrakasta handirik lortu, errusiar zerrendan 247. posturaino iritsi zen. Abeslariak album berria 2012 bukaeran argitaratuko zuela adierazi zuen.

Hala ere, 2012. urtean Julia beste proiektu batzuetan ibili zen buru-belarri. Dima Bilan abeslariarekin batera, martxoaren 1ean, "Back To Her Future" ("Bere Etorkizunera Atzera") kanta aurkeztu zuen Eurovision Lehiaketarako sailkatze fasera. Bigarren lekua lortu zuten, 29,25 puntu, "Party For Everybody" garailetik bederatzira. Abestiak eta bere errusierazko kideak, "Liubov-Suka" ("Maitasun Madarikatua"), 47. postua lortu zuten herrialdeko musika zerrendan. Gainera, urte berean, Juliak errusiar film batean parte hartu zuen: *Zombie Kanikuly - 3D*, protagonista gisa. Abeslariak ere aurretik *You and I* filmean parte hartu zuen, baina aktore lanetan ibili zen lehenengo filma izan zen.

Uztailean, "Didn't Wanna Do It" ("Ez Nuen Egin Nahi") abestia eta Kuban grabatu zen bideoa aurkeztu zituen. Bideoklipak polemika piztu zuen eduki sexualaren ondorioz, eta Errusian 18 urteko beherakoentzat debekatua izan zen.

#### Singleak 
## Erreferentziak 
## Ikus, gainera 
* Lena Katina
* t.A.T.u.

## Kanpo estekak 
* Julia Volkova - Webgune ofiziala
* 
* Julia Volkova - MySpace
*